གཏམ་པད་མའི་ཚལ་གྱི་ཟློས་གར་
༄༅། །ལྷ་ཆོས་དང་མཐུན་པའི་གཏམ་པདྨའི་ཚལ་གྱི་ཟློས་གར་ཞེས་བྱ་བ་བཞུགས་སོ། །
ཁྲམ་པ་ངན་སོང་གྲོང་སྒོ་འགྲིམ། ། འཕེལ་ལ་ཚ་གྲང་དམྱལ་བ་ཆེ། ། གཡུལ་ལ་ལྷ་མིན་སྲིན་པོ་རྒྱལ། ། བཟའ་ལ་ནད་བདག་གོད་བདག་ཆེ། ། ཁྲི་ཐོག་རྒྱལ་པོས་ཁྲམ་ཞིག་བྱེད། ། ཐབས་ཀྱིས་ཉེས་མེད་ཆད་པས་གཅོད། ། བརྫུན་གྱིས་བྲན་ལ་ཉེས་པ་བགྲང་། ། གཡོ་སྒྱུས་རང་གཞན་ཕུང་ལ་སྦྱོར། ། གདུགས་ཞབས་བླ་མས་ཁྲམ་ཞིག་བྱེད། ། དམ་པའི་ཆོས་ལ་ཕག་ཅིག་གཡར། ། མངོན་ཤེས་རྫུན་གྱི་འོལ་ཚོད་སྒྲོགས། ། དབང་ལ་ནོར་གྱིས་ཉོ་བཙོང་བྱེད། ། མཐུ་ཡིས་དཔོན་ལ་ངོ་འཛིན་བྱེད། ། ཆོས་ལ་གྲོང་པའི་རྐྱེན་བཟློག་བྱེད། ། རི་ཁྲོད་སྒོམ་ཆེན་ཁྲམ་ཞིག་བྱེད། ། རི་ཁྲོད་གནས་ན་རོ་ཉལ་བྱེད། ། ཕལ་པས་མཐོང་ན་ལུས་ཚུགས་འཛིན། ། རང་ནོར་ཡོད་པ་གུད་དུ་སྦས། ། སྦྱིན་བདག་དྲུང་དུ་ཁ་བསག་བརྗོད། ། སྐྱེ་བོ་ཕལ་གྱིས་ཁྲམ་ཞིག་བྱེད། ། སེམས་ལ་རྫ་མཁན་འཕང་ལོ་འདྲ། ། ཅི་དགོས་བལྟ་ཞིང་འཁོར་ལོ་བསྐོར། ། གཏམ་ལ་མགར་བའི་ལག་ཆ་འདྲ། ། གར་འགྲོ་བལྟ་ཞིང་བདེ་ཁ་བསྒྱུར། ། བྱ་བྱེད་སོས་ཀའི་གནམ་དང་འདྲ། ། ད་ལྟ་དཀར་ཡང་ད་ལྟ་གནག ། ཕྱི་ཐག་སྦྲང་བུའི་མཆུ་དང་འདྲ། ། ཟ་ཚེ་ཡོད་དེ་ཚར་ཚེ་མེད། ། ངོ་སྲུང་ཐང་ཀའི་རི་མོ་འདྲ། ། སྔ་སོ་ལེགས་ཀྱང་ཕྱི་སོར་མེད། ། དད་འདུན་གློ་བའི་ཚོད་མ་འདྲ། ། ཁ་ལ་ཡོད་དེ་གཏིང་ལ་མེད། ། ཆོས་པ་རྣམས་ཀྱིས་ཁྲམ་ཞིག་བྱེད། ། ཐོས་བསམ་ལྕོང་མོའི་ལུས་དང་འདྲ། ། མགོ་བོ་ཆེ་སྟེ་མཇུག་མ་ཕྲ། ། དོན་གཉེར་སྦལ་པའི་ཁ་དང་འདྲ། ། ཉན་དུས་ཡོད་དེ་སྒྲུབ་དུས་མེད། ། རྫུན་གྱིས་བླ་མའི་མགོ་བོ་བསྐོར། ། གཡོ་ཡིས་ཆོས་མིན་ཆོས་སུ་བརྫུ། ། སྒྱུ་ཡིས་ཉམས་ལེན་ཁ་བཤད་བྱེད། ། ས་སྟེང་ཁྲམ་པས་བཟུང་བའི་དུས། ། བདེན་པའི་གཞུང་ལམ་གང་ནས་འཛིན། ། རྒྱལ་ཁམས་ཟོག་པོས་གང་བའི་དུས། ། མཁས་པའི་གཞུང་ལུགས་སུ་ལ་འཆད། ། རྒྱལ་པོས་རང་ཁྲིམས་བཤིག་པའི་དུས། ། འབངས་ཀྱི་སྐྱིད་སྡུག་སུ་ལ་རེ། ། བླ་མས་རང་དོན་གཉེར་བའི་དུས། ། ཉམ་ཐག་གཞན་ཕན་སུ་ཡིས་བྱེད། ། དཔོན་གྱིས་བྲན་འཁོར་བཅོམ་པའི་དུས། ། ཉམ་ཆུང་ཁ་འཛིན་སུ་ལ་རེ། ། ཀྱེ་མ་ཀྱི་ཧུད་ཀྱེ་མ་ཀློང་། ། ཁྱེའུ་ཆུང་སྐྱོ་བ་གཏིང་ནས་སྐྱེས། ། མི་རྟག་སྲིན་པོའི་སོ་བར་ན། ། ཁམས་གསུམ་སེམས་ཅན་འཁོར་ཞིང་རྒྱུ། ། ད་དུང་རྟག་འཛིན་ཞེན་པས་བཅིངས། ། ཚེ་འདིར་རང་དོན་བསྒྲུབས་བསྒྲུབས་ནས། ། འཆི་ཁར་འགྱོད་པས་བྲང་ལག་འཐབ། ། སང་གི་ཚིས་ལ་བློ་ཐག་གཅོད། ། ཕྱི་མའི་ཆོས་ལ་ཕྱི་བཤོལ་བྱེད། ། ད་ནངས་གསོན་པའི་ལུས་པོ་ལ། ། དོ་དགོང་རོ་ཞེས་འབོད་ལ་ལྟོས། ། ་དང་འཇིག་རྟེན་ཕྱི་མ་གཉིས། ། སྔོན་ལ་གང་ཡོང་ཤེས་ལགས་སམ། ། ཁྱེའུ་ཆུང་པདྨ་དགྱེས་པ་ང་། ། བླ་མ་སངས་རྒྱས་དངོས་དང་མཇལ། ། ཐུགས་བརྩེ་ཐུགས་རྗེས་རྗེས་སུ་བཟུང་། ། དད་འདུན་ཡིད་ཆེས་རྩེ་གཅིག་ཡིན། ། མོས་གུས་ལྟེམ་རྐྱང་བྱེད་མ་མྱོང་། ། ཞུ་དོན་བློ་ལ་གང་ཤར་ཡིན། ། ཚིག་སྒྲོས་གདམ་ག་བྱེད་མ་མྱོང་། ། བྱེད་སྤྱོད་རང་གཤིས་ལྷུག་པ་ཡིན། ། གཡོ་སྒྱུ་ངོས་ལྐོག་བྱེད་མ་མྱོང་། ། བློ་གཏད་མི་གཅིག་ལྷ་གཅིག་ཡིན། ། སྐྱབས་གནས་གཞན་ནས་འཚོལ་མ་མྱོང་། ། དམ་པའི་དྲུང་དུ་འདུག་ཡུན་རིང་། ། མཁས་པའི་བླ་མ་བསྟེན་གྲངས་མང་། ། ཕྱོགས་མེད་གཞུང་ལུགས་མཐོང་རྒྱ་ཆེ། ། དེ་ཕྱིར་ཆོས་དང་ཆོས་འདྲ་ཤེས། ། གསེར་གྱི་སྦྲང་ཆུང་འདབ་ཡངས་ཁྱེད། ། སྙིང་ནས་ཆོས་ཤིག་མཛད་དགོངས་ན། ། སྐྱོ་ཤས་གཏིང་ནས་སྐྱེས་པ་ན། ། འདྲ་མིན་སྤང་པའི་ཆོས་ཤིག་དགོས། ། དང་པོ་ཆོས་ལམ་གཉེར་བའི་དུས། ། སྐྱོ་ཤས་འདི་ལ་འདྲ་ཞིག་ཡོད། ། སྡུག་བསྔལ་ཅན་གྱི་གདུང་ཡུས་གཅིག ། གློ་བུར་རྐྱེན་གྱིས་ཡི་ཆད་གཉིས། ། སྙིང་སྡུག་གྲོགས་ཀྱི་རེ་འཁོར་གསུམ། ། ངལ་དུབ་དཀའ་བའི་ཚེགས་ཡུས་བཞི། ། གནས་སྐབས་འགྱུར་བའི་ཁམས་འདུས་ལྔ། ། སྐྱོ་ཤས་འདྲ་སྟེ་སྐྱོ་ཤས་མིན། ། ངེས་འབྱུང་འདི་ལ་འདྲ་ཞིག་ཡོད། ། ཆ་ལུགས་འཆོས་པའི་འཕྱོར་འདོད་གཅིག ། རི་ཁྲོད་བདེ་བའི་དལ་འདོད་གཉིས། ། ནུས་མཐུ་རེ་བའི་བཟླས་བརྗོད་གསུམ། ། རྒྱལ་ཁམས་ལྟད་མོའི་གནས་བསྐོར་བཞི། ། རེ་དོགས་སྒྲུབ་པའི་ཆོས་བརྒྱད་ལྔ། ། ངེས་འབྱུང་འདྲ་སྟེ་ངེས་འབྱུང་མིན། ། རི་ཁྲོད་འཛིན་ལ་འདྲ་ཞིག་ཡོད། ། ཕྱི་དམ་ནང་ལྷོད་དེ་དང་གཅིག ། ཁྲིག་མེད་བག་ཡངས་དེ་དང་གཉིས། ། ལག་ཤེས་རིག་གནས་སྦྱོང་དང་གསུམ། ། འཕྲལ་སྤྱོད་བྱ་བླག་མང་དང་བཞི། ། གཉིད་ཉལ་མི་ཚེ་འཕུལ་དང་ལྔ། ། རི་ཁྲོད་བསྡད་ཀྱང་སྙིང་པོ་མེད། ། ཞེན་ལོག་འདི་ལ་འདྲ་ཞིག་ཡོད། ། མི་ཆོས་མ་ཕེར་བྲོས་ཁུང་གཅིག ། སྨྱོ་རྒོད་རྒྱུག་པའི་ཐོ་ཅོ་གཉིས། ། བསམ་བློ་མ་བཏང་ཁ་ཕོ་གསུམ། ། མདོ་མེད་ནོར་ལ་རྩིས་ཆུང་བཞི། ། བློ་མེད་འཕྲལ་གྱི་ཐབས་རྡུགས་ལྔ། ། ཞེན་ལོག་འདྲ་སྟེ་ཞེན་ལོག་མིན། ། རྒྱལ་ཁམས་འགྲིམས་ལ་འདྲ་ཞིག་ཡོད། ། ལྟད་མོ་བལྟ་བའི་མཚར་འདོད་གཅིག ། དད་པ་མ་སྐྱེས་གནས་མཇལ་གཉིས། ། ཕན་ཡོན་མི་ཤེས་བསྐོར་བ་གསུམ། ། ཟ་འདོད་བསྙད་ཚོལ་ཁྲམས་པ་བཞི། ། བསམ་བློ་མ་བཏང་སྐོར་རྒྱུག་ལྔ། ། གནས་བསྐོར་འདྲ་སྟེ་གནས་བསྐོར་མིན། ། མཚམས་སྒྲུབ་བྱེད་ལ་འདྲ་ཞིག་ཡོད། ། ལྟར་སྣང་མེད་པའི་བཟླས་བརྗོད་གཅིག ། ངེས་ཤེས་མེད་པའི་བསྐྱེད་རྫོགས་གཉིས། ། ནུས་མཐུ་རེ་བའི་དྲག་སྒྲུབ་གསུམ། ། རྣམ་གྲངས་བརྩི་བའི་དུ་སོང་བཞི། ། འདིར་སྣང་རེ་བའི་ཕྲིན་སྒྲུབ་ལྔ། ། མཚམས་སྒྲུབ་འདྲ་སྟེ་སྙིང་པོ་མེད། ། བར་དུ་ཉམས་སུ་ལེན་པའི་དུས། ། སྐྱབས་འགྲོ་འདི་ལ་འདྲ་ཞིག་ཡོད། །